Valtuusto



Virallinen lehti nro C 271 , 22/09/2000 s. 0010 - 0010



Valtuusto (2000/C 271/10) EUROOPAN INVESTOINTIPANKIN VALTUUSTO, ottaen huomioon seuraavan: Euroopan investointipankin valtuusto 20 päivänä elokuuta 1997 tehdyllä yksimielisellä päätöksellä hyväksyi pankin Amsterdamin toimintaohjelman (ASAP), joka oli vastaus 16 päivänä kesäkuuta 1997 annettuihin Eurooppa-neuvoston päätöslauselmiin kasvusta ja työllisyydestä, ja vahvisti samalla 1 miljardin euron kokonaismäärän käytettäväksi pankin vuotuisista voittovaroista vuosina 1996-1999 uusia rahoitusinstrumentteja varten, sisällyttämällä niihin riskipääomien tarjoamisen tietyn tyyppisille yrityksille sopivien välittäjien kautta. Kölnin Eurooppa-neuvosto 3 ja 4 päivänä kesäkuuta 1999 tähdensi investointialoitteen tarvetta Euroopassa ja vaati lisää kannustimia tukemaan työllisyyttä ja investointeja muun muassa "lisäämällä Euroopan investointipankin toimintoja" sekä kehotti pankkia erityisesti "luovuttamaan toiset miljardi euroa käytettäväksi riskipääomarahoituksena pienten ja keskisuurten yritysten huipputekniikkainvestointeihin vuosina 2000-2003". Lissabonin Eurooppa-neuvosto 23 ja 24 päivänä maaliskuuta 2000 oli tyytyväinen siihen osuuteen, johon pankissa oltiin valmiita panostamaan, ja johon sisältyvät muiden muassa Innovaatio 2000 -aloitteen kattamat alueet, sekä kehotti pankkia erityisesti etenemään suunnitelmissaan luovuttaa toiset miljardi euroa käytettäväksi kertyneistä voittovaroista pk-yrityksiin tehtäviä pääomasijoituksia varten kolmena seuraavana vuotena. Nämä vaatimukset olivat vahvistus siitä, että pankin riskipääomarahoituksen tarjoaminen pk-yrityksille pysyy tarpeellisena. Valtuusto muistuttaa, että se oli päätöksessään 20 päivältä elokuuta 1997 sitä mieltä, että vaikka riskipääomina tehtävät sijoitukset ja luottoinstrumentit, joihin sisältyy erityistä riskiä, eivät ole pankin perussäännön mukaista toimintaa, sellaiset järjestelyt, erityisesti riskipääomien tarjoaminen tietyn tyyppisille pk-yrityksille, ovat tarkoituksenmukainen tapa täydentää pankin tavanomaisia toimintoja sekä edistää Eurooppa-neuvoston päätöslauselmien tavoitteita. Siten on tarkoituksenmukaista käyttää kertyneistä voittovaroista saatavia rahoitusvaroja pankin rahoitusmuotojen laajentamiseen tavalla, joka on sopusoinnussa sen tehtävän kanssa. Nämä näkökohdat ovat edelleen voimassa ja pankin rahoitusvaraukset ylittävät pakolliset varausvaatimukset, joita pankin säännöllinen lainananto edellyttää. Tämän takia on tarkoituksenmukaista jatkaa kertyneistä vuotuisista voittovaroista saatavien rahoitusvarojen kohdentamista pk-yrityksille tarkoitettuihin riskipääomainstrumentteihin sen toimintajärjestelmän mukaisesti, joka vahvistettiin tähän tarkoitukseen edellä mainitulla päätöksellä vuonna 1997. Hallintoneuvosto hyväksyy seuraavan päätöksen nojalla tehtävät pääomasijoitukset ja vastaavat valtuutukset pankissa noudatettavien säännönmukaisten menettelyjen mukaisesti, ON PÄÄTTÄNYT, ETTÄ: 1. Vastataan Eurooppa-neuvoston päätöslauselmiin, annettu 4 päivänä kesäkuuta 1999 ja 23 ja 24 päivänä maaliskuuta 2000, joilla pankkia kehotettiin luovuttamaan käytettäväksi toiset miljardi euroa riskipääomarahoituksena pienten ja keskisuurten yritysten huipputekniikkainvestointeihin. 2. Enintään 1 miljardin euron määräsumma, joka otetaan kertyneistä vuotuisista voittovaroista vuosina 1999-2002, siltä osin kuin nämä rahoitusvarat ylittävät perussäännön mukaiset pakolliset varausvaatimukset, voidaan käyttää taloudellisesti terveiden hankkeiden rahoittamiseen yhteisön edun mukaisesti instrumenteilla, joilla laajennetaan pankin rahoituksen käyttöalaa tarjoamalla riskipääomia tietyn tyyppisille yrityksille sopivien välittäjien kautta, mutta sulkemalla pois subventointiin rinnastettava toiminta. Tähän tarkoitukseen varataan aluksi vuoden 1999 voittovaroista 500 miljoonaa euroa. Seuraavista määrärahoista, jotka otetaan vuosien 2000-2002 voittovaroista, valtuusto päättää vuosittain hallintoneuvoston ehdotuksen pohjalta pankin taseen ja tilinpäätöksen hyväksymisen yhteydessä. 3. Kohdan 2 tarkoittamat toimenpiteet toteutetaan niiden suuntaviivojen mukaisesti, jotka hallintoneuvosto hyväksyi liitteessä valtuuston päätökseen, tehty 20 päivänä elokuuta 1997, ja vastaavien suuntaviivojen mukaisesti, jotka hallintoneuvosto on vahvistanut tai tulee vahvistamaan. 4. Hallintoneuvosto, siinä määrin kuin pidetään tarpeellisena ja hallituksen esitysten pohjalta, hyväksyy uusia suuntaviivoja kohdan 2 tarkoittamien toimenpiteiden menetelmien osalta pankissa noudatettavien säännönmukaisten menettelyjen mukaisesti.